《送华鸿山侍讲展省》
明代·黄廷用

晓日承恩下禁闱，仙舟喜共早春归。初移北斗分朝佩，欲舞东风试赐衣。

路入瀛洲清鸟近，家临湖水白鱼肥。双瞻南极明银汉，独拥长庚接紫微。

作者简介：（1500—1566）明福建莆田人，字汝行，号少村、四素居士。嘉靖十四年进士。选庶吉士，授翰林检讨，历司经局洗马兼翰林侍讲，以言官论，出为衡州府通判，累官至工部右侍郎，又被论罢归。倭寇陷莆田，被俘，历五月乃得归。有《少村漫稿》。